અમદાવાદ: શહેરમાં દિન-પ્રતિદિન હત્યાના બનાવ વધી રહ્યા છે. આ સપ્તાહમાં હત્યાનો ત્રીજો બનાવ પોલીસ ચોપડે નોંધાયો છે. પ્રેમલગ્ન કરનારા જમાઇ અને દીકરી વચ્ચે થયેલા ઝઘડાનું સમાધાન કરાવવા માટે આગ્રાથી આવેલાં સાસુનું નરોડા વિસ્તારમાં આવેલા ફ્લેટમાં જમાઇએ ગળું કાપી હત્યા કરી નાખતાં સમગ્ર વિસ્તારમાં ચકચાર મચી ગઇ છે. સાસુના ગળાના ભાગે તીક્ષ્ણ હથિયાર વડે હુમલો કરીને મોતને ઘાટ ઉતાર્યા પછી લાશને બાથરૂમમાં મૂકી જમાઇ તથા તેનો ભાઇ ફરાર થઇ ગયા હતા.